|  |  |  |
| --- | --- | --- |
| ΕΛΛΗΝΙΚΗ ΔΗΜΟΚΡΑΤΙΑ  ΥΠΟΥΡΓΕΙΟ ΕΣΩΤΕΡΙΚΩΝ  ΓΕΝΙΚΗ ΓΡΑΜΜΑΤΕΙΑ ΑΝΘΡΩΠΙΝΟΥ ΔΥΝΑΜΙΚΟΥ ΔΗΜΟΣΙΟΥ ΤΟΜΕΑ  ΓΕΝΙΚΗ ΔΙΕΥΘΥΝΣΗ ΔΗΜΟΣΙΩΝ ΟΡΓΑΝΩΣΕΩΝ  ΔΙΕΥΘΥΝΣΗ ΣΤΡΑΤΗΓΙΚΟΥ ΣΧΕΔΙΑΣΜΟΥ ΚΑΙ ΚΑΙΝΟΤΟΜΙΑΣ  ΤΜΗΜΑ ΚΑΙΝΟΤΟΜΙΑΣ ΚΑΙ ΒΕΛΤΙΣΤΩΝ ΠΡΑΚΤΙΚΩΝ | | Αθήνα, 21 Απριλίου 2023  Αριθμ. Πρωτ.:  ΔΣΣΚ/ΤΚΒΠ/Φ.10/4/ |
| Ταχυδρ. Δ/νση:  Τηλέφωνο:  Πληροφορίες: | Βασ. Σοφίας 15  Τ.Κ 106 74 Αθήνα |

**Θέμα: Σύσταση, σύνθεση και καθορισμός θεμάτων λειτουργίας και αρμοδιότητες της Ομάδας Καινοτομίας.**

**Ο ΥΠΟΥΡΓΟΣ ΕΣΩΤΕΡΙΚΩΝ**

Έχοντας υπόψη:

1. Τις διατάξεις:
   1. της παρ. 1 του άρθρου 13 του ν.5027/2023 (Α’ 48) «Σύστημα Καινοτομίας στον δημόσιο τομέα- Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα……».
   2. της περ. ε’ της παρ. 5 του άρθρου 24 του ν. 4270/2014 (Α’ 143) «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) - δημόσιο λογιστικό και άλλες διατάξεις».
   3. των άρθρων 5 και 7 του ν. 3469/2006 (Α΄ 131) «Εθνικό Τυπογραφείο, Εφημερίς της Κυβερνήσεως και λοιπές διατάξεις».
   4. του άρθρου 90 του π.δ. 63/2005 (Α’ 98) «Κωδικοποίηση Νομοθεσίας για την Κυβέρνηση και τα κυβερνητικά όργανα».
   5. του π.δ. 133/2017 (Α’ 161) «Οργανισμός του Υπουργείου Διοικητικής Ανασυγκρότησης».
   6. του π.δ. 81/2019 (Α΄119) «Σύσταση, συγχώνευση, μετονομασία και κατάργηση Υπουργείων και καθορισμός των αρμοδιοτήτων τους – Μεταφορά υπηρεσιών και αρμοδιοτήτων μεταξύ Υπουργείων».
   7. του π.δ. 84/2019 (Α’ 123) «Σύσταση και κατάργηση Γενικών Γραμματειών και Ειδικών Γραμματειών/Ενιαίων Διοικητικών Τομέων Υπουργείων».
   8. του π.δ. 2/2021 (Α’ 2) «Διορισμός Υπουργών, Αναπληρωτών Υπουργών και Υφυπουργών».
2. Με την από 18-4-2023 με αριθ, πρωτ. ΔΙΠΔΑ/Φ4Π/46/οικ.6848 εισήγηση της Προϊσταμένης της Γενικής Διεύθυνσης Οικονομικών Υπηρεσιών με την οποία βεβαιώνεται ότι από τις διατάξεις της παρούσας απόφασης δεν προκαλείται επιβάρυνση στον κρατικό προϋπολογισμό και ότι οι διατάξεις αυτές είναι θεσμικού χαρακτήρα.
3. Το γεγονός ότι από τις διατάξεις της παρούσας, δεν προκαλείται δαπάνη σε βάρος του κρατικού προϋπολογισμού.

**Αποφασίζουμε**

**Άρθρο 1**

**Σύσταση Ομάδας Καινοτομίας**

Συστήνεται Ομάδα Καινοτομίας του ν.5027/23 η οποία υπάγεται στη Γενική Γραμματεία Ανθρώπινου Δυναμικού Δημοσίου Τομέα του Υπουργείου Εσωτερικών.

**Άρθρο 2**

**Σύνθεση Ομάδας Καινοτομίας**

1. Η Ομάδα Καινοτομίας αποτελείται από τα παρακάτω μέλη με τους αναπληρωτές τους ως ακολούθως:
2. Έναν εκπρόσωπο της Γενικής Διεύθυνσης Δημόσιων Οργανώσεων της Γενικής Γραμματείας Ανθρώπινου Δυναμικού Δημόσιου Τομέα του Υπουργείου Εσωτερικών, που υποδεικνύεται από τον Γενικό Γραμματέα Ανθρώπινου Δυναμικού Δημόσιου Τομέα ως Πρόεδρο,
3. Έναν εκπρόσωπο της Γενικής Διεύθυνσης Ψηφιακής Διακυβέρνησης της Γενικής Γραμματείας Ψηφιακής Διακυβέρνησης και Απλούστευσης Διαδικασιών του Υπουργείου Ψηφιακής Διακυβέρνησης, που υποδεικνύεται από τον Γενικό Γραμματέα Ψηφιακής Διακυβέρνησης και Απλούστευσης Διαδικασιών,
4. Έναν εκπρόσωπο της Διεύθυνσης Σχεδιασμού και Προγραμματισμού Έρευνας και Καινοτομίας της Γενικής Γραμματείας Έρευνας και Καινοτομίας του Υπουργείου Ανάπτυξης και Επενδύσεων, που υποδεικνύεται από τον Γενικό Γραμματέα Έρευνας και Καινοτομίας του Υπουργείου Ανάπτυξης,
5. Έναν εκπρόσωπο της Ένωσης Περιφερειών Ελλάδας, που υποδεικνύεται από τον Πρόεδρο του Διοικητικού Συμβουλίου της Ένωσης Περιφερειών Ελλάδας,
6. Έναν εκπρόσωπο της Κεντρικής Ένωσης Δήμων Ελλάδας, που υποδεικνύεται από τον Πρόεδρο του Διοικητικού Συμβουλίου της Κεντρικής Ένωσης Δήμων Ελλάδας,
7. Έναν εκπρόσωπο του Εθνικού Κέντρου Δημόσιας Διοίκησης και Αυτοδιοίκησης, που υποδεικνύεται από τον Πρόεδρο του Εθνικού Κέντρου Δημόσιας Διοίκησης και Αυτοδιοίκησης,
8. Έναν εκπρόσωπο από κάθε Ευρωπαϊκό Κόμβο Ψηφιακής Καινοτομίας της Ελλάδας.
9. Η θητεία των εκπροσώπων στην Ομάδα Καινοτομίας είναι διετής και δύναται να ανανεώνεται μια φορά.

**Άρθρο 3**

**Σκοπός και στόχοι της Ομάδας Καινοτομίας**

1. Η Ομάδα Καινοτομίας έχει σκοπό την παροχή υποστήριξης στον Γενικό Γραμματέα Ανθρώπινου Δυναμικού Δημόσιου Τομέα του Υπουργείου Εσωτερικών, για την κατάρτιση και επικαιροποίηση του Εθνικού Σχεδίου Δράσης για την Καινοτομία στον Δημόσιο Τομέα (εφεξής Ε.Σ.Δ.Κ.).
2. Επιμέρους στόχοι της Ομάδας Καινοτομίας είναι, ιδίως:
   1. Η ενδυνάμωση του συντονισμού μεταξύ των δημόσιων φορέων στη διαδικασία κατάρτισης και επικαιροποίησης του Ε.Σ.Δ.Κ.,
   2. Η ενίσχυση της συνεργασίας μεταξύ των δημόσιων φορέων για την ανάπτυξη του Συστήματος Καινοτομίας σύμφωνα με τις προτεραιότητες και τους στόχους του Ε.Σ.Δ.Κ.,
   3. Η βελτίωση της ανατροφοδότησης μεταξύ των δημόσιων φορέων με τον Συντονιστή του Συστήματος Καινοτομίας (εφεξής Συντονιστής).

**Άρθρο 4**

**Οργάνωση και Λειτουργία της Ομάδας Καινοτομίας**

1. Αρμόδιος για τον συντονισμό, την οργάνωση και λειτουργία της Ομάδας Καινοτομίας είναι ο Συντονιστής, ο οποίος καθορίζει τις εργασίες της σύμφωνα με το Πρόγραμμα Εργασιών του άρθρου 5.
2. Η Ομάδα Καινοτομίας πραγματοποιεί συναντήσεις στην έδρα του Συντονιστή και επικουρείται από την Διεύθυνση Καινοτομίας Δημόσιου Τομέα.
3. Η Ομάδα Καινοτομίας συνεδριάζει μετά από πρόσκληση του Συντονιστή, με την οποία καθορίζονται ο τρόπος, ο χρόνος, το αντικείμενο της συνάντησης και κάθε άλλο θέμα σχετικό με την οργάνωση της συνάντησης.
4. Κατά τις συνεδριάσεις της Ομάδας Καινοτομίας, αναλόγως των θεμάτων, δύναται να προσκαλούνται και εκπρόσωποι από τα Υπουργεία, τις Περιφέρειες, του Δήμους, τα Ν.Π.Δ.Δ., τα Πανεπιστημιακά Κέντρα Έρευνας και Καινοτομίας καθώς και εμπειρογνώμονες εγνωσμένου κύρους από το δημόσιο και ιδιωτικό τομέα της Ελλάδας και του εξωτερικού με συναφή εξειδίκευση για θέματα καινοτομίας με σκοπό τη συνεργασία καθώς και εκπρόσωποι της Κοινωνίας των Πολιτών για διαβούλευση.
5. Για τον προγραμματισμό και υλοποίηση των εργασιών της Ομάδας Καινοτομίας, καταρτίζεται διετές Πρόγραμμα Εργασιών από την Διεύθυνση Καινοτομίας Δημόσιου Τομέα, το οποίο εκδίδεται το πρώτο τρίμηνο του έτους υλοποίησης του Ε.Σ.Δ.Κ..
6. Οι εργασίες της Ομάδας Καινοτομίας δύναται να υλοποιούνται και εντός ειδικού χώρου του Πληροφοριακού Συστήματος για την Καινοτομία, στον οποίο περιλαμβάνονται ενδεικτικά το θεσμικό πλαίσιο, το Πρόγραμμα Εργασιών, τα εργαλεία ηλεκτρονικής συνεργασίας, ο Οδηγός Καινοτομίας και παρέχεται δυνατότητα επικοινωνίας των μελών μέσω φόρουμ ή άλλων εργαλείων καθώς και δράσεις κατάρτισης και εκπαίδευσης.
7. Τα μέλη της ανωτέρω Ομάδας δεν λαμβάνουν αποζημίωση ή οποιουδήποτε άλλου είδους απολαβή για τη συμμετοχή τους στις συνεδριάσεις της Ομάδας.

**Άρθρο 5**

**Αρμοδιότητες της Ομάδας Καινοτομίας**

Οι αρμοδιότητες της Ομάδας Καινοτομίας είναι:

1. Η επικοινωνία και η συνεργασία μεταξύ των μελών της για την ανταλλαγή απόψεων, καλών πρακτικών και τεχνογνωσίας για την κατάρτιση του Ε.Σ.Δ.Κ.,
2. Η εισήγηση στον Συντονιστή των προτεραιοτήτων, των αξόνων και των στόχων του Ε.Σ.Δ.Κ.,
3. Η διαμόρφωση και υποβολή προτάσεων στον Συντονιστή για την ένταξη οριζόντιων έργων και δράσεων στο Ε.Σ.Δ.Κ.,
4. Η εισήγηση στον Γενικό Γραμματέα Ανθρώπινου Δυναμικού Δημόσιου Τομέα, για την έγκριση του Ε.Σ.Δ.Κ. πριν από την έκδοση της απόφασης του Υπουργού Εσωτερικών της παρ. 2 του άρθρου 5 του ν.5027/23,
5. Η τακτική παρακολούθηση και αξιολόγηση της υλοποίησης του Ε.Σ.Δ.Κ.,
6. Η υποβολή προτάσεων στον Συντονιστή για την επικαιροποίηση του Ε.Σ.Δ.Κ.,
7. H παροχή υποστήριξης στον Συντονιστή για θέματα κατάρτισης του Ε.Σ.Δ.Κ.,
8. Η ανάδειξη αναγκών για μελέτες και η υποβολή προτάσεων στον Συντονιστή με σκοπό την υιοθέτηση καλών πρακτικών και την περαιτέρω ενδυνάμωση της διαδικασίας κατάρτισης του Ε.Σ.Δ.Κ.,
9. Η υλοποίηση του Προγράμματος Εργασιών.

**Άρθρο 6**

**Έναρξη ισχύος**

Η ισχύς της παρούσας αρχίζει από τη δημοσίευσή της στην Εφημερίδα της Κυβερνήσεως.

Η απόφαση αυτή να δημοσιευθεί στην Εφημερίδα της Κυβερνήσεως.

|  |
| --- |
| **Ο ΥΠΟΥΡΓΟΣ ΕΣΩΤΕΡΙΚΩΝ** |
| **ΜΑΥΡΟΥΔΗΣ ΒΟΡΙΔΗΣ** |

**ΠΙΝΑΚΑΣ ΑΠΟΔΕΚΤΩΝ:**

**ΑΠΟΔΕΚΤΕΣ ΓΙΑ ΕΝΕΡΓΕΙΑ:**

Εθνικό Τυπογραφείο (για δημοσίευση)

**Εσωτερική διανομή:**

Γραφείο Υπουργού

Γραφείο Αναπληρωτή Υπουργού

Γραφείο Γενικής Γραμματέως Ανθρώπινου Δυναμικού Δημοσίου Τομέα

Γραφείο Υπηρεσιακής Γραμματέως